Onnie geskors oor apartheid-opmerking op vraestel | Maroela Media
Southdowns College. (Foto: Foursquare)
Anita Malan, 'n gr. 9-geskiedenisonderwyseres, is Woensdag geskors hangende 'n dissiplinêre ondersoek. Die ondersoek hou verband met 'n twiet deur die Twitter-gebruiker "Tsepo" wat lui: "My vriend se dogter is 'n graad 9-leerder aan Southdowns College. Sy het punte verloor op 'n vraag oor 'n politieke kwessie (apartheid) omdat die onderwyseres nie met haar saamstem nie."
Hy het 'n foto van die leerder se antwoordstel ook op Twitter geplaas. Op 'n vraag oor die redes vir armoede skryf die leerder dat 'n gebrek aan gehalte-onderwys die oorsaak is van armoede en dat swart leerders gedurende apartheid skole van swak gehalte moes bywoon, terwyl wit kinders in goeie skole skoolgegaan het. Langs die vraag het Malan in rooi geskryf: "(Apartheid) was ongeveer 30 jaar gelede. Behoort dit steeds 'n impak te hê?"
Magalan Pather, die hoof van Southdowns College se hoërskool, het aan Maroela Media bevestig die onderwyseres is Woensdag met onmiddellike inwerkingtreding geskors na aanleiding van haar "onvanpaste" gedrag en die saak word ondersoek. ". Die opmerking word in 'n baie ernstige lig beskou," sê hy.
Simon Riekert, Malan se regsverteenwoordiger, sê hulle het reeds die Kommissie vir Versoening, Bemiddeling en Arbitrasie (KVBA) genader aangesien die skorsing volgens hulle onbillik is. "Dit lyk of dié soort skorsings al meer algemeen raak. Dit is bitter jammer," sê Riekert.
Hy sê sy kliënt is ook ontevrede oor 'n e-pos wat aan ouers en onderwysers gestuur is, waarin dit blyk dat Malan reeds skuldig bevind is. "Die e-pos verwys na Malan se 'onbehoorlike gedrag'. Dit plaas haar in die verleentheid by ouers en ander onderwysers," sê Riekert.
Dr. Dirk Hermann, bestuurshoof van Solidariteit-vakbond, het die skool se optrede veroordeel. "Optrede soos hierdie maak dit vir gewone goeie onderwysers bykans onmoontlik om skool te gee. Hulle moet heeltyd fyn trap in 'n rasmoeras. Op die oog af het hierdie geval niks met die onderwyseres se rasvooroordele te doen nie, maar alles met 'n rasbehepte samelewing."
Hy sê die onderwyser is op sosiale media aangekla en skuldig bevind, sonder om die onderwyseres te betrek. Elana Barkhuizen (die laerskoolonderwyseres van Schweizer-Reneke wat óók geskors is weens beweerde rassisme) het gewys hoe gevaarlik dit is om gevolgtrekkings net op grond van sosiale media te maak," sê Hermann.
Hy sê Suid-Afrika se geskiedenis is nie eendimensioneel nie, maar kompleks. "Kinders moet leer dat eenvoudige antwoorde dikwels nie volledig is nie. Hierdie onderwyseres verdien 'n kompliment, nie 'n skorsingsbrief nie."
Ek sien geensins iets foutief aan die juf se opmerking nie. Hoelank gaan apartheid nog die skuld kry vir vandag se situasie?
Anita Malan geskors oor die waarheid.
Dit is lagwekkend.
As die waarheid gepraat word dan is dit rassisme, wie se skuld is dit as die skole afgebrand word. Hy weet nie wat apartheid is nie. Gister gebore en dan is dit apartheid. Swak, pateties, wat maak hy dan in 'n goeie skool. Maar weereens if you can't win them join them. Jammer dat ons mense al hoe meer die knie buig. Ek skaam my vir die skool se optrede.
Ek dink dis belaglik. Die onderwyseres het haar goed van haar taak gekwyt. Maar dis soos dr Dirk Hermann sê. En die slegste deel daarvan, die "tenagekomene" gaan nou die held wees, oor kwessies van byna 3 dekades gelede. Hulle moet ook maar leer ń brug bou en daar oor kom.